ToekomsVenster: Vertroue in die Here(Foto: Reint Dykema) Maar iemand kan vra: Hoe word die dooies opgewek? Watter soort liggaam sal hulle hê? Dis ‘n dom vraag! Wat jy saai, kom nie tot lewe tensy dit eers sterwe nie. – 1 Kor.15:35-36 Die agtergrond van die besondere gedeelte in die Bybel vind ons daarin dat valse leraars onder invloed van die Griekse filosofie en denke verkondig het dat daar geen opstanding van die dooies is nie. Materie is sleg wat beteken dat die menslike liggaam eweneens sleg is. Derhalwe leef net die gees van die mens voort maar op so ŉ wyse dat dit met die “algees” verenig en daarin opgaan. Van ŉ persoonlike opstanding, gees en liggaam, is daar geen sprake nie. Dit het verwarring in die geledere van die gemeente gebring. Hulle kom na Paulus om sekere sake uit te klaar. Paulus kom effens geïrriteerd voor as die vraag as “dom” afmaak. Die beginsel wat eweneens vir die normale lewe geld is dat alles eers deur ŉ sterwens proses moet werk voordat lewe aan iets nuuts geskenk kan word. Jesus praat op dieselfde wyse wanneer hy sê dat tensy ŉ saad in die grond val en sterf, bly dit een, maar as dit sterf, lewer dit oorvloedige vrug. Paulus help die gemeente om te verstaan dat die dood ŉ noodwendige voorspel tot hierdie gebeure is. Wie sy lewe wil behou sal dit verloor, maar wie dit ter wille van Christus en sy Koninkryk prysgee, sal dit terug ontvang. Ek herinner jou hoe ons verlede week in ons nadenke oor die dood troos gevind het in die bekende Ps. 23. Die “vallei van die dood” is nie ŉ bestemming nie, maar slegs ŉ deurgang. Daar word gewag gemaak van ŉ “doodskaduwee”. Die skaduwee is nie die werklikheid nie. Christus het reeds die volledige prys betaal. Daarbenewens mag ons alleen wees wanneer ons hierdie weg betree maar ons is nie verlate nie. God is ook daar en sal ons deursien. Ons wil almal lewe en so lank as wat moontlik is. Sommige gaan tot uiterstes ten einde die lewe hier op aarde teen wil en dank te kontinueer. Terwyl niemand die dood nader wens nie, hoef ons dit nie te vrees nie. Dit is inderdaad die noodwendige voorspel tot ŉ radikale ander manier van bestaan. Wat God vir ons voorberei het, sal nooit teleurstel nie. Dit is ook die boodskap van die Psalmdigter: niemand wat sy vertroue in die Here stel, word teleurgestel nie. (Ps.34)